1944. aastal Eestist lahkunud inimesed hakkasid uuel kodumaal kirjutama memuaristikat, mille üldpealkirjaks võiks olla küsimus "miks kaotasime iseseisvuse?" (Rootsi jõudnud August Ots on oma esseekogumiku nii pealkirjastanudki). Siinkohal on esitatud Eesti psüühele traditsioonilised mõtisklused iseseisvuse kaotamise põhjuste üle, mis on kirjutatud pagulaskohtades pärast 2010. aastat. Mälestusteraamatutele oli tunnuslik Molotovi-Ribbentropi pakti asetamine Eesti uuema ajaloo alguspunkti. Seda tehti järjekindlusega nagu varasel uusajal alustasid Eesti kroonikud oma ajaraamatuid Saksa kaupmeeste jõudmisega XII sajandi lõpus Väina jõe suudmesse või nagu nende keskaegsed ametivennad jutustasid ümber vana-testamentlikke lugusid maailma ning inimese loomisest. Autoril on alust uskuda, et tänane eesti lugeja ei vaja MRP meenutamist, mälestustest on välja toodud vaid uue katastroofi otsest eellugu puudutavad lõigud.